Gedagte vir die dag: God bepaal ons padDie Here bepaal ’n mens se koers; hoe sal ’n mens weet waarheen hy moet gaan? (Spreuke 20:24) Makelaars voorspel die opwaartse of dalende neigings van die wêreldekonomie. Hulle sal vir jou met syfers en berekeninge uitwerk wat moontlik met jou klein belegging gaan gebeur, maar kan nie ’n onverwagte insinking voorsien of keer nie. Jou dokter verklaar jou gesond ná jou jaarlikse ondersoek, maar hy kan nie waarborg dat ’n mediese ramp of ’n langdurige siekte jou nie skielik gaan plattrek nie. Die toekoms is nie in ons hande nie. Geluk lê dalk net om die draai, maar dit sal jy ook nie weet nie. Die ryk dwaas het sy skure volgemaak, alles ver­loor en in armoede gesterf. Moenie na strooihalms gryp as jy finansieel in die moeilikheid beland nie. Bly weg van geldskieters en dobbelhuise. Die Nasionale Lotery is nie jou oplossing nie. Werk en bid. Raadpleeg God oor al jou besluite. Gee jou toekoms oor aan Hom. Ver­trou op Hom, behou jou geloof, want Hy is in beheer. Job het in sy grootste ellende uitgeroep: ‘Hy ken my pad; as Hy my toets, is ek suiwer soos goud. Ek volg Hom waar Hy gaan, ek hou op my pad en draai nie af nie’ (Job 23:10). Ons weet dat Job in ere herstel is en dat hy sy oudag rustig, finansieel goed versorg en in goeie gesondheid kon afsluit. Hy het dit nie presies so verwag nie, maar in geloof op God bly reken. Here, dis u liefde wat ons enduit sal dra. Help ons om nie ons vertroue in geld en wêreldsgoed en selfs in ons gesondheid te stel nie, maar in u liefde. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital